Trump-twiet: Regering wil met ambassade vergaderLindiwe Sisulu, minister van internasionale betrekkinge en samewerking. Foto: Sibonelo Ngcobo/ANA Suid-Afrika se departement van internasionale betrekkinge en samewerking (Dirco) het versoek om met die Amerikaanse ambassade in Pretoria te vergader oor pres. Donald Trump se twiet waarin hy die grondkwessie en plaasaanvalle in Suid-Afrika aanraak. Trump het vroeg Donderdagoggend (Suid-Afrikaanse tyd) getwiet dat hy Mike Pompeo, die Amerikaanse minister van buitelandse sake, gevra het om ondersoek in te stel na “plaas- en grondgryping en onteiening”, asook “die grootskaalse moord op boere” in Suid-Afrika. Ndivhuwo Mabaya, woordvoerder van Dirco, het gesê minister Lindiwe Sisulu het kennis geneem van die “jammerlike uitsprake” deur Trump. “Dit is jammer dat hierdie twiet gegrond is op valse inligting,” het Mabaya gesê. “Die minister het daarom versoek om met die Amerikaanse ambassade te vergader om duidelikheid oor die saak te kry. Minister Sisulu sal ook deur diplomatieke kanale met Mike Pompeo oor die saak kommunikeer.” Mabaya het gesê Suid-Afrika het goeie politiese, ekonomiese en handelsverhoudinge met die VSA en dat die diplomatieke kanale daarom beskikbaar is om duidelikheid te gee oor enige kwessies wat van gedeelde belang is. Hy het gesê verdere kommentaar sal eers gelewer word wanneer die departement met die Amerikaanse ambassadebeamptes vergader het. Die burgerregte-organisasie AfriForum het ook sy stem by die talle reaksies op Trump se twiet gevoeg deur te sê dié twiet kom slegs drie maande nadat AfriForum ŉ afvaardiging na die VSA gestuur het om die Cato Institute, Tucker Carlson, ŉ aanbieder van Fox News, en verskeie ander instellings en politici in te lig rakende die situasie in hierdie verband in Suid-Afrika. Kallie Kriel, uitvoerende hoof van AfriForum, het sy dank uitgespreek teenoor die Cato Institute, Tucker Carlson en elke ander rolspeler in die VSA “wat standpunt ingeneem het om die ANC se planne om die Suid-Afrikaanse Grondwet te wysig om onteiening sonder vergoeding moontlik te maak, asook die plaasmoordkrisis in Suid-Afrika, deel van die Amerikaanse openbare agenda te maak”. Volgens Kriel het sy organisasie geen ander keuse as om internasionale steun teen onteiening sonder vergoeding te werf nie, aangesien die ANC amptelik aangekondig het dat dié party besluit het om die Grondwet te wysig om onteiening sonder vergoeding moontlik te maak – selfs voordat die openbaredeelnameproses in SA afgehandel is. “Die ANC se besluit soos aangekondig deur pres. Cyril Ramaphosa self, het ŉ klug van die plaaslikedeelnameprosesse gemaak en daarom gaan AfriForum voort om as laaste uitweg internasionale druk vir die beskerming van eiendomsreg in Suid-Afrika te mobiliseer,” het Kriel gesê. Pres. Donald Trump se twiet. Hy meen dat Trump se aankondiging nie net goeie nuus vir eiendomseienaars in Suid-Afrika is nie, maar vir almal in die land. “Venezuela, met ŉ armoedekoers van 90%, en Zimbabwe, met ŉ werkloosheidsyfer van 90%, is voorbeelde daarvan dat die miskenning van eiendomsreg ŉ land se ekonomie vernietig tot nadeel van almal in die land. Almal in Suid-Afrika behoort dus te hoop dat die druk vanuit die VSA die ANC en regering sal laat herbesin oor die rampspoedige pad waarop hulle Suid-Afrika wil lei.” Hy het gesê AfriForum staan gereed om bykomende inligting oor onteiening sonder vergoeding en plaasmoorde aan die Amerikaanse departement van buitelandse sake te verskaf. Die VF Plus het gereageer deur te sê die “deurlopende pogings van rolspelers soos die VF Plus om die wêreld in te lig oor vergrype in Suid-Afrika is klaarblyklik besig om vrugte af te werp”. Pieter Groenewald, leier van die VF Plus, het in ŉ verklaring gesê die party het ŉ versoek aan die Amerikaanse ambassade in Suid-Afrika gerig om met sy saakgelastigde ŉ gesprek te voer oor die situasie in Suid-Afrika, en in besonder plaasmoorde en onteiening sonder vergoeding. “Dit sluit aan by die VF Plus se deurlopende, jare lange bewusmakingsveldtog om die internasionale gemeenskap in te lig oor die vertrapping van minderheidsregte in Suid-Afrika, en die hoë voorkoms en brutaliteit van plaasaanvalle en -moorde,” het Groenewald gesê. Hy het bygevoeg die party is besig met die proses om ŉ amptelike klag in te dien by die Verenigde Nasies (VN) se menseregtekommissie “weens die ANC-regering se oortreding van artikel 17 van die VN se Handves en Internasionale Deklarasie van Menseregte wat private eiendomsbesit beskerm en onteiening sonder vergoeding verbied”. “Die VF Plus sal seker maak dat Amerika ŉ volledige en gebalanseerde prentjie kry oor wat in Suid-Afrika aangaan, en nie ŉ verdraaide en afgewaterde weergawe van die ANC nie. Wat in Suid-Afrika gebeur, kom neer op ernstige menseregte-vergrype, en die wêreld moet dit hard en duidelik onder die ANC se aandag bring dat dit nie aanvaarbaar is nie,” het Groenewald gesê.